חיל האוויר הסורי

**חיל האוויר הסורי** (בערבית: **القوّات الجوية العربية السورية**; בתעתיק מדויק: אלְקֻוַּ֫את אלְגַ'וִּ֫יַּה אלְעַרַבִּ֫יַּה אלסּוּרִ֫יַּה; בעברית: "כוחות האוויר הערביים הסוריים") הוא הזרוע האווירית של צבא סוריה.

## היסטוריה
### השנים המוקדמות
[260px|ממוזער|[סופרמרין ספיטפייר של חיל האוויר הסורי]]
260px|ממוזער|הרווארד של חיל האוויר הסורי
החיל הוקם בשנת 1946 לאחר שסוריה קיבלה עצמאותה מצרפת. ראשוני המטוסים שקלט החיל היו מטוסי הרווארד שהוסבו למטרות תקיפה ומספר מטוסי אימון.
טבילת האש של חיל האוויר הסורי מול ישראל הייתה ב-15 במאי 1948, בעת שסייע לחטיבה 1 של צבא סוריה כנגד מטרות בעמק הירדן. בשעה 6:00 ביצע מטוס מסוג הארוורד גיחת הפצצה כנגד עין גב, ולמחרת שש גיחות הפצצה כנגד אפיקים, אשדות יעקב וטבריה. עד לחודש אוקטובר ביצע חיל האוויר הסורי 425 גיחות מעל ארץ ישראל, כאשר ביתר המלחמה שמישות מטוסיו הייתה כל כך נמוכה שלא התאפשרה פעילות התקפית נגד מטרות ישראליות.

בתחילת שנות החמישים נרכשו מבריטניה 40 מטוסי ספיטפייר ו-23 מטוסי סילון מדגם מטאור.

חיבורה של סוריה למצרים כדי ליצור את הרפובליקה הערבית המאוחדת הביא לצמיחתו של חיל האוויר הסורי. גם לאחר התפרקות האיחוד, נמשכה ההתעצמות של החיל תחת הנהגתו של חאפז אל-אסד שפנה אל ברית המועצות בבקשות לרכש של נשק ומאז הפכה לספקית הנשק העיקרית של סוריה. בשנת 1955 לאחר חתימת עסקת הנשק הצ'כוסלובקית-מצרית, הצטרפה לרכישה גם סוריה והזמינה 25 מטוסי מיג 15 ועוד שלושה מטוסי מיג 15 מדגם דו-מושבי להדרכה. במהלך מבצע קדש, בעת שמשלוח המיגים היה עדיין בהרכבה בשדות התעופה של מצרים, הותקפו השדות מהאוויר על ידי בעלות הברית ורק ארבעה מטוסים שרדו. לאחר הרכבתם, הועברו הארבעה שנותרו לסוריה. בשנת 1957 ביצעה סוריה עסקת רכש גדולה יחסית והזמינה 60 מטוסי קרב מתקדמים יותר מדגם מיג 17 על כל הציוד הנלווה להם והקימה מהם שלוש טייסות קרב.

בראשית שנות ה-60 הצטייד חיל האוויר במסוקי תובלה וסער מתוצרת סובייטית מדגם מיל 1 ומיל 4. בהמשך נרכש מטוס היירוט הסובייטי החדיש מיג 21 ומפציצים לטווח בינוני מדגם איליושין 28.

### מלחמת ששת הימים
[260px|ממוזער|אחד משני מטוסי ה[מיג 17 הסוריים שנחתו במנחת בצת (12 באוגוסט 1968)]]
במהלך מלחמת ששת הימים, הושמדו קרוב לשני שלישים ממטוסי חיל האוויר הסורי בעוד שהמטוסים הנותרים פונו לבסיסים מרוחקים מחשש שיושמדו גם הם. היעדרותו של חיל האוויר הסורי מהמלחמה הקלה על ישראל לכבוש את רמת הגולן, עד כדי שכיבוש הרמה ארך 27 שעות בלבד כאשר חלק מכוחות החי"ר הישראליים הוטסו במסוקים לכיבוש יעדי איכות ברמת הגולן.

### מלחמת יום הכיפורים
במלחמת יום הכיפורים, בניגוד למלחמת ששת הימים, חיל האוויר הסורי בפיקודו של נאג'י ג'מיל מילא תפקיד חשוב ונחל הצלחות. למרות מספר המטוסים הגדול שהופל בקרבות מול ישראל, והעובדה שבסיומה כבשה ישראל נתח נוסף מאדמת סוריה והגיעה למרחק ירי תותחים מדמשק, סוריה רואה במלחמה ניצחון.

חיל האוויר הסורי החל את המלחמה עם כ-270 מטוסי קרב, מהם 150 מטוסי מסוג מיג-21 ושאר המטוסים היו מדגמי מיג-17, סוחוי-7 וסוחוי-20. בנוסף לאלו כלל החיל גם כ-30 מסוקי תובלה שנועדו להסקת כוחות קומנדו אל מאחורי קווי האויב, כאשר העיקרי מבין מסוקים אלו היה מסוק ה-מיל מי-8. עם תחילת המלחמה, משימת חיל האוויר הסורי הייתה תקיפת מספר רחב של מטרות עומק, בהן מפקדות צה"ל, מוצבי שליטה, אזורי ריכוז כוחות ובסיסי צה"ל. במקביל, מטוסי התובלה נועדו להנחתת כוחות קומנדו מאחורי קו הגבול במטרה לכבוש מספר בסיסים ומוצבי צה"ל חשובים ובראשם מוצב החרמון (שהיה גם היחיד שאליו הצליחו כוחות קומנדו להגיע והיחיד שאכן נכבש). עם פתיחת האש יצאו 80 מטוסי קרב-הפצצה סוריים בליווי 40 מטוסי קרב מיג-21 אל עבר יעדי התקיפה שלהם, בהם מוצב החרמון, בסיס השליטה בהר מירון, חורשת מסעדה, כפר נפח, הר אביטל והר פרס. לאורכו של יום הלחימה הראשון ביצע חיל האוויר הסורי 268 גיחות, מתוכן 80 במכת האש הראשונית, 36 בסיוע לכוחות קרקעיים, 4 גיחות מסוקים להנחתת כוחות ו-148 גיחות חיפוי אווירי.

### מלחמת לבנון
במלחמת לבנון ספג חיל האוויר הסורי אבדות כבדות, ודוקטרינת הלחימה שלו, המבוססת על הדוקטרינה הסובייטית, הוכחה כבלתי יעילה נגד חיל האוויר הישראלי. חיל האוויר הסורי איבד במלחמת לבנון כ-85 מטוסים בקרבות אוויר (מתוכם 30 דווחו כמטוסי מיג-23), ובנוסף הושמדו לחיל ההגנה האווירית הסורי סוללות טילי קרקע-אוויר רבות, בהן גם סוללות מדגם SA-8 – המודרניות ביותר שהיו ברשותו. במהלך הקרבות איבדה ישראל מטוסים אחדים בלבד, כולם באש מן הקרקע.

### חיל האוויר בשנות האלפיים
מאז מלחמת לבנון, נמצא חיל האוויר הסורי בנסיגה. לא בוצעה עסקת רכש משמעותית לחידושו בעשור האחרון, הציוד אינו מתוחזק כראוי וסובל ממחסור בחלקי חילוף. בנוסף, בעקבות האמברגו שהטילה ארצות הברית על סוריה, החיל סובל ממחסור בדלק למטוסים ומאי יכולת לרכוש נשק.
ניסיונות לרכישת מטוסים מתקדמים כדוגמת סוחוי 27 כשלו עד כה (נכון לאפריל 2007), ככל הנראה בשל לחץ אמריקאי על רוסיה.

לאחר מלחמת לבנון קנה חיל האוויר הסורי סוללות אלמאז S-200, על מנת להצר את חופש הפעולה של חיל האוויר הישראלי בעימותים עתידיים, בעיקר על ידי איום על מטוסי שליטה ומודיעין, להרחקת נתיביהם. בשנת 2007 הוזמנו מערכות משולבות של תותחים וטילי קרקע-אוויר מסוג פנציר-S1, כחלק מעסקת נשק של כמיליארד דולר, ואספקתם החלה באוגוסט 2007.

### מלחמת האזרחים
ב-23 בספטמבר 2014 יירט מערך ההגנה האווירית של ישראל מטוס סוחוי Su-24 של חיל האוויר הסורי שחדר לשטח ישראל באזור רמת הגולן, באמצעות טיל MIM-104D פטריוט. הייתה זו הפלת מטוס אויב הראשונה בעולם באמצעות טיל פטריוט.

ב-24 ביולי 2018, מטוס סוחוי Su-24 של חיל האוויר הסורי חדר את המרחב האווירי של ישראל באזור רמת הגולן והופל על ידי זוג טילי פטריוט ששיגר צה"ל. המטוס נפל בשטח סורי באזור הדרומי של הגבול ברמת הגולן.

בדצמבר 2024, בעקבות נפילת משטר אסד, חלק ניכר מחיל האוויר הסורי הושמד בידי חיל האוויר הישראלי בסדרת הפצצות במסגרת מבצע חץ הבשן. ב-12 בדצמבר באותו החודש פורסם שחיל האוויר הישראלי השמיד למעלה מ־85% ממערך ההגנה האווירית הסורי, 40% ממטוסי הקרב הסוריים ו-100% ממערך כטב"מי הנפץ של חיל האוויר הסורי.

## סד"כ מטוסי חיל האוויר הסורי (עד דצמבר 2024)
עד מבצע חץ הבשן שהתקיים בדצמבר 2024 עמד לרשות הצבא הסורי סד"כ אווירי משמעותי:

### מטוסים
[250px|ממוזער|[מיג-21, ממטוסי הקרב החשובים הוותיקים בחיל האוויר הסורי.]]
[250px|ממוזער|[מיג-23 לשעבר של חיל האוויר הסורי, מוזיאון חיל האוויר בחצרים.]]
[250px|ממוזער|זוג מטוסי [סוחוי-22 של חיל האוויר הצ'כי, בדומה לאלו המשרתים בחיל האוויר הסורי.]]
[250px|ממוזער|[מטוס קרב מתקדם YAK-130 הצפוי להיכנס לשירות חיל האוויר הסורי. 36 מטוסים הוזמנו ואספקתם נדחתה בשל הלחימה בסוריה.]]
[250px|ממוזער|[מטוס תובלה איליושין Il-76. נכון ל-2018 רק מטוס אחד מסוג זה נותר בשירות חיל האוויר הסורי.]]
[250px|ממוזער|[SA-342 גאזל|SA-342 גאזל לשעבר של חיל האוויר הסורי, מוזיאון חיל האוויר בחצרים.]]
[250px|ממוזער|מסוק מסוג [מיל מי-8, בדומה לאלו המשרתים בחיל האוויר הסורי.]]

### מסוקים

### כלי טיס בלתי מאוישים
חיל האוויר הסורי החזיק כמות לא ידועה של כטב"מים מדגם שמל/מאלאכית.

## דרגות חיל האוויר הסורי

## ראו גם
* אגף המודיעין של חיל האוויר הסורי

## קישורים חיצוניים

*  World Air Forces – 2024 – סד"כ כלי טיס, עמ' 30, באתר , עדכני לשנת 2024 
* Syrian Arab Air Force באתר Global Security 
* Syrian Air Force  באתר Scramble 
* 
* פסח מלובני, חיל האוויר הסורי – תמונת מצב, באתר IsraelDefense, 3 במאי 2019
* 

## הערות שוליים

*
קטגוריה:הכוחות המזוינים של סוריה
סוריה